ISDN- technológia pre pripojenie Dial-up.

Úvod

Skratka ISDN (Integrated Services Digital Network) sa do slovenčiny často prekladá ako Digitálná sieť integrovaných služieb. 

ISDN je vo svojom princípe verejná digitálna telekomunikačná služba, primárne navrhnutá pre komfortnú telefóniu s pridanou možnosťou datových prenosov. Svojou kvalitou v kategórii komutovaných spojení prekonáva zatiaľ všetko to, čo bolo doteraz v rámci slovenských telekomunikačných služieb ponúkané. Funguje na princípe digitálneho prenosu údajov po existujúcich metalických vedeniach. Ponúkaná je v dvoch základných variantoch: základný prístup označovaný skratkou BRA a primárny prístup označovaný skratkou PRA. 

V kombinácii s pripojením na internet typov Personal a Office Internet, je technológia ISDN ideálna na zvýšenie kvality spojenia pre klientov doteraz využívajucich analógové komutované pripojenie. 

Na Slovensku je štandard ISDN označovaný a predávaný ako EuroISDN.

Tradičné telefónne služby poskytované prostredníctvom analógových telefónnych liniek, umožňujú pripojenie telefónneho prístroja alebo iného telekomunikačného zariadenia cez klasické medené vedenia. Tieto vedenia boli pôvodne navrhnuté len pre hlasovú komunikáciu pomocou analógového signálu. Vstupné zariadenie, ako je napríklad telefónny prístroj, prijíma zvukový signál a konvertuje ho na jeho analógový elektrický ekvivalent. Vhľadom na to, že analógový prenos po telefónnej linke zaberie iba malú časť jej reálnej prenosovej šírky, je maximálna prenosová rýchlosť na takejto linke približne 56Kb/s. Táto rýchlosť je len a len teoretická a má na ňu vplyv veľa ďalších faktorov (kvalita modemu, kvalita linky, kvalita ústredne). 

Vzhľadom na to, že analógový prenos je veľmi nevýhodný, nekvalitný a predstavuje dominantnú brzdu celkovej prenosovej rýchlosti, začalo sa začiatkom 90. rokov premýšľať nad tým, ako prenosy po metalických kábloch zrýchliť. V súčasnosti existujú najmenej tri spôsoby, ktoré umožňujú na metalických prístupových vedeniach dosahovať vyššie rýchlosti než bežné modemy. Sú to ISDN, káblové modemy a xDSL. 

Pre úplnosť nesmieme zabúdať aj na technológiu DPL - Digital Power Line, no tá je používaná na prenos dát cez energetickú sieť 220 V.

EuroISDN

Všetky ISDN, analogové, digitálne alebo mobilné telefony sú súčasťou jednotnej digitálnej telekomunikačnaj siete založené na prepínaní okruhov, ktorá pre všetky služby používá unifikovaný spôsob riadenia nazvaný Signalizácia číslo 7. Vďaka tomu je možné uskutočniť telefonické spojenie z ISDN telefónu na klasický analógový, alebo mobilný telefón. 

Pri ISDN existuje podobná sada služeb (identifikácia volajúceho, presmerovanie hovorov, ...), ako pri mobilných či digitálných telefónoch. V Slovenskej republike se používá štandard EuroISDN, ktorý bol zavedený, alebo sa zavádza vo všetkých štátoch Európskej únie. Prenos hlasu, dát i videa je pri ISDN realizovaný jednotným spôsobom, prostredníctvom digitálných spojení o rýchlosti 64 Kb/s, tzv. B-kanálov.

Každý B-kanál je chápaný ako jedno vytáčané pripojenie a je tiež v čase spojenia samostatne tarifikovaný. Digitálny charakter prenosu informácií zaručuje definovanú kvalitu prenosu bez ohľadu na vzdialenosť. Všetky signalizácie súvisiace so spojením sú prenášané oddelene od použivatelských dát takzvaným D-kanálom, ktorý je pripojený trvale a zadarmo.

Účastnícke prípojky sa predávajú v dvoch variantoch: 

a) Základný prístup euroISDN

označovaný tiež ako BRA (Basic Rate Access), obsahuje dva samostatné 64 kb/s B kanály a jeden 16 kb/s D kanál. B-kanály prenášajú používateľské dáta a hlas. D-kanál je služobný, určený na prenos signalizácie.Tento prístup je tiež nazývaný BRI, 2B+D, BA alebo S0. 

Súčasťou tohto pripojenia je aj štandardná skupina doplnkových služieb, ktorá obsahuje: 

· zobrazenie identifikácie volajúceho (CLIP) 

· viacnásobné účastnícke číslo (MSN max. 3) 

· čakajúce volanie (CW) 

· podržanie volania (HOLD) 

· okamžité presmerovanie volania (CFU) 

· prenosnosť koncového zariadenia (TP) 

K základnému prístupu euroISDN je možné dokúpenie komfortnej skupiny doplnkových služieb: 

· informácie o poplatku počas volania (AOC - D) 

· viacnásobné účastnícke číslo (MSN max. 8) 

· subadresovanie (SUB) 

· trojstranná konferencia (3PTY) 

· presmerovanie volania pri obsadení účastníka (CFB) 

· presmerovanie volania pri neprihlásení (CFNR) 

b) Primárny prístup euroISDN

označovaný aj ako PRA (Primary Rate Access), obsahuje tridsať samostatných 64 kb/s B kanálov a a jeden 64 kb/s D kanál. Najčastejšie sa používa pre pripojenie pobočkovej ústredne do verejnej telekomunikačnej siete. Tento prístup je tiež nazývaný PRI, 30B+D, alebo S2M. 

Súčasťou tohto pripojenia je aj komfortná skupina doplnkových služieb, ktorá obsahuje: 

· zobrazenie identifikácie volajúceho (CLIP) 

· okamžité presmerovanie volania (CFU) 

· informácie o poplatku počas volania (AOC - D) 

· subadresovanie (SUB) 

c) Špeciálne doplnkové služby pre obidva druhy prístupov BRA a PRA 

sú nasledovné: 

· zamedzenie zobrazenia identifikácie volajúceho (CLIR) 

· prevoľba (DDI) 

· identifikácia zlomyseľného volania (MCID) 

· zobrazenie identifikácie spojeného účastníka (COLP) 

· medziužívateľská signalizácia (UUS) 

Medzinárodná konektivita v rámci technológie ISDN je zabezpečená v nasledovných krajinách: Česká republika, Poľsko, Rakúsko, Maďarsko, Nemecko, Švajčiarsko, Francúzsko, Belgicko.

Do konca roka 2000 by mali buť funkčné spojenia v nasledovných krajinách: USA, Španielsko, Ukrajina, Luxemburgsko, Holandsko, Veľká Británia, Taliansko, Rusko.

Prípojky euroISDN realizujú Slovenské Telekomunikácie, š.p.. 

Technické riešenia pripojenia na internet

Podľa typu hardvéru môžeme rozdeliť dátové zariadenia pre ISDN:

· Interné ISDN karty do PC a externé adaptéry V24/ISDN. Tieto zariadenia umožňujú širokú škálu aplikácií, od základného prenosu súborov v protokoloch V110/ECMA102+V120 (PC), V14 (MAC), málokedy X.32/X25, prístup na internet a prenos TCP/IP cez PPP, MPPP vrátane NAT, videohovory a videokonferencie, fax G4, zvládajú i "analógové" funkcie - hlasový záznamník, fax G3. Rozlišujú sa tzv. pasívne karty (celá záťaž je kladená na procesor PC) a aktívne karty (časť záťaže rieši priamo karta). Zo softvérového hľadiska karta realizuje: AT príkazy, ovláda rozhranie CAPI od MS Windows, ovláda firemný protokol. Pri nasadení vhodného aplikačného softvéru (WinRoute, Linux, Windows NT) je možné počítač vybavený ISDN kartou použiť aj ako bránu medzi ISDN a lokálnou sieťou LAN, vrátane routovania IP, SMTP servera a podobne. Nevýhodou je nutnosť pridania hardvéru do počítača a všetkých z toho potencionálne vyplývajúcich problémov, zvyčajne je tiež možné pripojiť len jednu prípojku BRI. Výhodou je vysoká variabilita a rozsah aplikácií. Niekedy býva tento typ hardvéru označovaný ako "ISDN modemy". 

· Externý router/bridge/gateway - jednoúčelové profesionálne zariadenie, určené zvyčajne k prepojeniu niekoľkých sietí LAN cez ISDN. ISDN je niekedy použité iba ako záložné spojenie k pevnej linke. Pri výkonnejších typoch býva možnosť pripojiť i viac BRI prípojok alebo dokonca PRI. Nevýhodou je, že plnia iba jednu funkciu, no výhodou je vysoký a spoľahlivý výkon a nezávislosť na použitých počítačoch, prípadne schopnosť pripojenia k viacerým druhom sietí (Ethernet, TokenRing, X.25, FR, ATM). Do tejto skupiny v podstate patrí karta RL1 systému MC6501. Interná CCP/CP1 karta telefónnej ústredne MC6500 - špeciálny typ prenosu dát, pracujúcí s protokolom X.32/X.25 v B kanáloch. Je určený pre prístup k ESB/SSB gateway medzi X.25 a ISDN sieťou. Obecne ide o možnosť prenášať X.25 protokol cez B kanály. 

Pre dátový prenos je dôležité, aby obe koncové zariadenia používali zhodný protokol implementovaný na rovnakej úrovni. Verejná sieť ISDN ani pobočková ISDN ústredňa sa v tomto prípade nezaujíma o obsah B kanálov, ktoré iba transparentne prenáša, a preto nemôže previesť ani žiadnu protokolovú konverziu. 

Pre pripojenie na Internet prostredníctvom linky ISDN, je potrebné mať počítač vybavený ISDN kartou alebo ISDN modemom (terminál adaptérom). Karty môžu byť vo vyhotovení ISA alebo PCI pre stolové počítače alebo PCMCIA pre notebooky.

ISDN modemy slúžia rovnakému účelu ako klasické analógové modemy, t.j. k prenosu dát. Preto im aj ostalo označenie modem, napriek tomu, že s pôvodným významom tohoto slova (MOdulátor/DEModulátor) nemajú vôbec nič spoločné a komunikácia medzi ISDN modemami prebieha digitálne na úplne odlišnom princípe ako pri klasických analógových modemoch. 

ISDN modemy medzi sebou najčastejšie používajú komunikačný protokol X.75 a pre komunikáciu s ostatnými zariadeniami protokoly V.110 a V.120. Ovládajú sa pomocou sady AT príkazov, takže väčšina komunikačných programov vie s nimi bez problémov pracovať. 

Termín ISDN modem sa vžil skôr pre externé zariadenia, ktoré sa pripájajú ku sériovému portu PC. Preto je nutné zabezpečiť dostatočnú priechodnosť tohto COM portu. ISDN modemy majú zvyčajne implementovaný celý rad pokročilých funkcií (dial-on-demand, dynamic bandwidth allocation, call bumping, kompresiu dát...), tak aby čo najefektívnajšie využili oba B-kanály na BRI prípojke a súčasne sa minimalizovali poplatky za spojenie. Zariadenia, ktoré obsahujú iba ISDN modem, nie sú príliš bežné, pretože výrobcovia v snahe ponúknuť zákazníkovi v jednom zariadení čo najväčšiu úžitkovú hodnotu, kombinujú ISDN modem s analógovým modemom či faxmodemom, terminál adaptérom alebo dokonca remote access routerom. Používateľ potom pomocou takéhoto kombinovaného zariadenia môže komunikovať prakticky s kýmkoľvek bez obmedzenia technológie.

Inštalácia ISDN komunikačných zariadení nie je náročná. Vo svojej podstate je velmi podobná inštalácii klasického analógového modemu alebo sieťovej karty. Zahrňuje samotné fyzické pripojenie hardverových komponentov a aktiváciu softvérových ovládačov. Ovládače sú zvyčajne súčasťou dodávky ISDN zariadenia, alebo sú po rozpoznaní hardvéru ponúkané samotným operačným systémom. V ďalšom kroku sa uskutoční vytvorenie telefonického pripojenia siete a použije sa ako komunikačné, zariadenie ISDN. ISDN terminál adaptér, alebo ISDN kartu prepojíme so sieťovým ukončením (NT), ktoré je súčasťou ISDN telefónnej linky a inštalácia je hotová. 

Výrobcovia ISDN zariadení

Počet druhov ISDN komunikačných zariadení, ktoré sú v ponuke u predajacov hardvéru postupne stúpa. Ich použitie podliaha certifikácii ako pri podobných telekomunikačných zariadeniach pripájaných na jednotnú telekomunikačnú sieť. Medzi najvýznamnejších dodávateľov na našom trhu patria firmy Zyxel (Omni TA 128, Omni.net Plus, Omni.net D, Omni.net LCD, Omni.net LCD+M, Omni.net LCD Plus, Omni.net USB) a Attel (TAICOM - IS 128PCI, TAICOM - IS128SS-A, TAICOM - IS128SS-LCD, TAICOM - IS128SU-LCD, DrayTek - IsdnVigor 128, DrayTek - IsndVigor 128 pre Apple, DrayTek - IsdnVigor 204). 

Záver

ISDN technológia ponúka v porovnaní s klasickou analógovou formou prenosu kvalitatívne nóvum, ktoré oslovuje každého používateľa vyžadujúceho od existujúcej telekomunikačnej technológie viac, ako umožňuje hlasový prenos dát prostredníctvom komutovaných liniek. Prenosová kvalita pri ISDN je štandardne garantovaná prevádzkovateľom telekomunikačnej siete. Smutné je však to, že na Slovensku je ešte stále veľa regiónov, kde Slovenské telekomunikácie nie sú schopné poskytnuť uspokojivú kvalitu pre analógové komutované pripojenia. Kvalita infraštruktúry miestnych sietí nie je dostatočná, v praxi sa potom stretávame so skutočnosťou, že ISDN pripojenia sú realizované na úkor kvality ostatných analógových pripojení. Niet sa čomu diviť, keď sa prenos uskutočňuje po tej iste metalickej kabeláži. Čo sa asi stane, keď ISDN budeme chcieť všetci?

